SAN FERNANDO CITY, La Union - Dead on arrival ti maysa nga ina bayat a nadundunor ti asawa ken anak daytoy kalpasan a naidungpar ti nagluganada a motorsiklo iti maysa a tricycle iti national highway ti Bauang, La Union.
Binigbig ti Bauang PNP ti biktima a ni Gloria Gaerlan, 38-anyos bayat a nadangran ti asawana a ni Bongbong (40) ken ti agtawen iti dua nga anakda a ni KC.
Iti report ti pulisya, daldalyasaten ti motorsiklo a manmanehuen ti mister ti kalsada idi ginandatna ti ag-overtake iti right shoulder ti dalan.
Nupay kasta, nadlaw ni Gaerlan nga adda ti nakaparada a lugan iti igid ti kalsada isu a nagsubli daytoy iti right lane ngem dita metten a naidungpar iti sidecar ti tricycle.
Gapu iti kinapigsa ti pannakaidungparna ket naipurwak dagiti agaama a nangitunda iti pannakandunor dagitoy.
Naitaray pay iti pagagasan ti entero a pamilya ngem naideklara a pimmusay ni Gloria bayat a matamtaming pay laeng ti asawa ken anak daytoy.
Iti agdama ket tengngelen ti pulisya ti driver ti tricycle a ni Fernando Valenzuela, 28-anyos, a nagdisnudo a dimmuko kadagiti otoridad.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn